钦定古今图书集成/理学汇编/文学典/第006卷 > 容斋三笔 > 《用人文字之失》
## 钦定古今图书集成/理学汇编/文学典/第006卷 > 容斋三笔 > 《用人文字之失》

士人为文，或采已用语言，当深究其旨意，苟失之不
考，则必诒论议。绍兴七年，赵忠简公《重修哲录》书成，
转特进，制词云：“惟宣仁之诬谤未明，致哲庙之忧勤
不显。”此盖用范忠宣遗表中语两句，但易两字，而甚
不然。范之辞云：“致保佑之忧勤不显。”专指母后以言，
正得其实。今以保佑为哲庙，则了非本意矣。绍兴十
九年予为福州教授，为府作《谢历日表》颂德一联云：
“神祇祖考，既安乐于太平；岁月日时，又明章于庶证。”
至乾道中，有外郡亦上表谢历，蒙其采取用之。读者
以为骈丽精切，予笑谓曰：“此大有利害，今光尧在德
寿，所谓考者何哉？”坐客皆缩颈，信乎不可不审也。